Szám: 1-14/2019. 9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. november 28-i rendes, nyilvános ülésére**

**Tárgy:** Beszámoló a közterületek használatáról

**Tisztelt Képviselő-testület!**

Zalaszentgrót Város Önkormányzatának 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, melyre kizárólag formanyomtatványon benyújtott, hiánytalan kérelem alapján kerülhet sor. A rendelet 2. számú mellékleteként került kialakításra a kötelezően alkalmazandó kérelem formanyomtatvány, mely jellemzően az alábbiakat tartalmazza a személyes, illetve szervezeti adatokon kívül:

* A közterület-használat időtartamát (kezdő és befejező időpontja);
* A közterület-használat módját, a kihelyezésre kerülő tárgyak pontos leírását;
* A közterület-használat helyének pontos meghatározását (egyértelmű leírással, illetve helyszínrajz csatolása esetén az arra való utalással);
* A használni kívánt közterület nagyságát (m2-ben), mozgóárusítás, illetve mozgóbolti árusítás esetén az útvonalterv leírását.

A 2014-ben elfogadott rendelet világosan rendelkezik a közterület-használat ellenőrzéséről és a jogtalan vagy szabálytalan használat jogkövetkezményeiről. E rendelkezésnek megfelelően a jogtalanul vagy szabálytalan módon közterületet használók minden esetben felszólítást kapnak, és szerencsére ez idáig maradéktalanul sikerült megoldani a felmerülő problémákat.

Ösztönzőleg hatott az elmaradással rendelkezőkre azon szabályozás, mely szerint a tartozás maradéktalan kiegyenlítéséig velük közterület-használati szerződés nem köthető. A közterület-használat céljai az elmúlt esztendők tapasztalatai alapján jellemzően az alábbiak:

* Hirdető berendezés, hirdetmény elhelyezése (megállító táblák);
* Mozgóbolti árusítás;
* Alkalmi, ünnepeket megelőző, valamint rendezvényekhez kapcsolódó árusítás;
* Vendéglátó ipari előkert, kerthelyiség, illetve terasz kialakítása;
* Árubemutatás;
* Családi eseményhez kapcsolódó közterület-használat.

2019. október 31. napjáig 25 db közterült használati szerződést kötöttünk. A szerződések a szerződött időtartamot tekintve vegyes megoszlást mutatnak. A díjbefizetések a kiállított számla alapján rendre egy összegben történnek.

A 2016. évre vonatkozóan bruttó 1.492.176,- Ft közterület-használati díj került befizetésre az önkormányzat részére.

A 2017. évre vonatkozóan bruttó 1.465.165,- Ft, közterület-használati díj került befizetésre.

A 2018.évre megkötött szerződésekből bruttó 1.566.789,- Ft díjbevétel származott.

2019. évre várható díjbevétel az eddig megkötött szerződések alapján 914.914,-Ft. A hatályos rendelet megalkotásától eltelt évek tapasztalatai alapján tehát a közterület-használatból éves szinten befolyó összeg bruttó **1.500.000,- Ft** környékén stagnált, 2019. évben előreláthatólag kis mértékű csökkenés várható.

Tekintettel a használati-szerződést kötők számának állandóságára, illetve az árbevétel alakulására, a közterület-használati díjtételek változatlanul hagyását javaslom 2020. évre vonatkozóan is, az alábbi táblázatban foglaltak szerint:

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése | **1.314,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.314,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **40,-** Ft/m2/nap |
| 4. | Építőanyag, törmelék, konténer közterületi tárolása | **40,-** Ft/m2/nap |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **40,-** Ft/m2/nap |
| 6. | Mozgóbolti árusítás | **700,-** Ft/hét |
| 7. | Mozgóárusítás | **500,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **520,-** Ft/m2/nap |
| 9. | Vándorcirkuszi tevékenység folytatása | **150,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **630,-** Ft/m2/hó |
| 11. | Közúti közlekedésre alkalmatlan jármű 30 napot meghaladó tárolása | **1.200,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **790,-** Ft/m2/hó |
| 13. | Alkalmi jellegű vendéglátás | **77,-** Ft/m2/nap |
| 14. | Fülke, bódé, pavilon elhelyezése | **1.314,-** Ft/m2/hó |
| 15. | Családi eseményhez kapcsolódó közterület-használat | **20,-** Ft/m2/nap |

**A díjak az ÁFÁ-t nem tartalmazzák.**

Az elmúlt évek tapasztalataiból arra lehet következtetni, hogy a közterület-használat rendje, a megalkotott rendelkezéseknek köszönhetően biztosított. Azonban a közterületet szerződéses formában a rendeltetésétől eltérő célra használók körében is vannak olyan neuralgikus problémák, melyek megoldásra várnak, s melyek a hatályos rendeleti szabályozás áttekintésének szükségességét vetítik elő. Különös tekintettel foglalkozni kell e kérdéskörben a központi jogszabályok által nem megfelelően szabályozott vendéglátóipari tevékenységet folytató trafikokra, boltok presszóira. A vonatkozó szabályok betartása mellett is több társadalmilag megkérdőjelezhető problémát idéznek elő jelenlegi működési formájukkal.

A Gazdasági és Városfejlesztési Bizottság az előterjesztést a 2019. november 21-i ülésén megtárgyalta, a 61/2018. (XI. 21.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, és az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a közterületek használatának tapasztalatairól szóló beszámolót elfogadja, és egyetért azzal, hogy a 2019. évben érvényes közterület-használati díjak kerüljenek a 2020. évben is alkalmazásra.

Zalaszentgrót Város Önkormányzatának Képviselő-testülete egyetért azzal, hogy a város területén felmerülő közterületek nem megfelelő - különösen a vendéglátói tevékenységnek minősülő tevékenységet folytatók révén, valamint az engedély nélküli és attól lényegesen eltérő - használatával kapcsolatos problémák feltárásának szükségességével és reális megoldási javaslatok kialakításával.

A Képviselő-testület felhatalmazza a polgármestert a 2020. évi közterület-használati szerződések megkötésére.

A Képviselő-testület felkéri a polgármestert a közterület-használatokkal kapcsolatos további egyeztetések lefolytatására és megoldási javaslatok kidolgozására.

Határidő: folyamatos, egyeztetések lefolytatására és megoldási javaslatok kidolgozására 2020. december 31.

Felelős: Baracskai József polgármester

**Zalaszentgrót**, 2019. november 7.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző