Szám: 1-14/2019.

6. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2019. november 28-i rendes, nyilvános ülésére**

**Tárgy:** Döntés aVárosi Önkormányzat Egészségügyi Központjának kérelméről

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2014. június 26-i ülésén hozott 70/2014. (VI. 26.) számú határozatában hozzájárulását adta a Városi Önkormányzat Egészségügyi Központjában a csecsemő- és gyermekkardiológia szakrendelés létrehozásához. E szakrendelés működtetése egyedülálló a dunántúli régióban. A megnövekedett kardiológiai óraszámok okán szükségessé vált a Városi Önkormányzat Egészségügyi Központja intézményvezetőjének, Dr. Al-Yari Mohamed főorvos úrnak a közalkalmazotti jogviszonyát főállásúra módosítani, jelesül a heti 20 órás részmunkaidőben foglakoztatottról teljes munkaidőben, azaz heti 40 órában foglalkoztatottra emelni.

A szóban forgó szakrendelés kapcsán kitűzött célok eléréséhez megfelelő tárgyi feltételek meglétes szükséges, amelyeknek eddig híján volt az intézmény. Ennek kapcsán az intézményvezető főorvos úr kérelemmel fordult az intézmény fenntartó szervéhez, jelesül Zalaszentgrót Város Önkormányzatához egy új ultrahang készülék beszerzése iránt.

Az intézményvezető részletes, az eszközbeszerzés indokoltságát alátámasztó, szakmai és pénzügyi szempontokat figyelembe vevő kérelme a jelen előterjesztés 1. számú mellékletét képezi. Eszerint a gyermekkardiológia szakrendelés feltétlenül szükséges tárgyi feltételét képezné egy olyan ultrahang készülék, mely a gyermekszív vizsgálatára is alkalmas. Ugyanis a jelenlegi ultrahang készülék kizárólag felnőtt szívet vizsgáló fejjel rendelkezik, amely alkalmatlan a 30 kg-nál kisebb gyermekek szívének vizsgálatára. A jelenlegi ultrahang készülék meglehetősen elavultnak számít, a gyártó nem fejleszt hozzá vizsgáló fejeket. A szükséges eszköz pályázati forrásból nem biztosítható. Emellett a használatban lévő ultrahang készülékhez tartozó hasi vizsgálófej feltétlenül cserére szorul.

A fentiek okán az intézményvezető főorvos úr javasolja egy új, komplett ultrahang készülék beszerzését, amelynek vételára 8.800.000,- Ft + ÁFA, azaz bruttó 11.176.000,- Ft-ot tesz ki. A beszerzésre kerülő készülékhez hasi vizsgálófej beszerzése is indokolt, amely a 11.200 e Ft-hoz 622 eFt finanszírozási többletet jelentene.

A szóban forgó eszközbeszerzés fedezetéhez a Városi Önkormányzat Egészségügyi Központja a pénzmaradványát bevonva, a NEAK bevételből származó bruttó 6.000 eFt-tal tud hozzájárulni, a fennmaradó összeg fedezetének megteremtéséhez az önkormányzat pénzügyi hozzájárulása szükséges.

Az eszközbeszerzés a Városi Önkormányzat Egészségügyi Központjának színvonalas működését segítené elő, különös tekintettel az egyenlő bánásmódról és az esélyegyenlőség előmozdításáról szóló 2003. évi CXXV. törvény értelmében esélyegyenlőségi célcsoportot képező gyermekek szívvizsgálatának biztosítására, javaslom a beszerzés fedezetének megteremtéséhez való önkormányzati hozzájárulást.

A Humán Ügyek Bizottsága az előterjesztést a 2019. november 21-i ülésén megtárgyalta, a 25/2019. (XI. 21.) és 26/2019. (XI. 21.) számú határozataival elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot lefogadni:

**Határozati javaslat:**

**1.** Zalaszentgrót Város Önkormányzatának Képviselő-testülete Dr. Al-Yari Mohamed főorvosnak, a Városi Önkormányzat Egészségügyi Központja intézményvezetőjének közalkalmazotti jogviszonyát heti 20 órás részmunkaidőben foglalkoztatottról teljes munkaidőben, azaz heti 40 órában foglalkoztatottra módosítja 2019. december 1. napjától.

Zalaszentgrót Város Önkormányzatának Képviselő-testülete a foglalkoztatáshoz szükséges fedezetet a mindenkori költségvetésében biztosítja.

A Képviselő-testület felhatalmazza a polgármestert a kinevezés módosításának aláírására.

A Képviselő-testület felkéri a jegyzőt a szükséges intézkedések megtételére, valamint arra, hogy a döntésről a Városi Önkormányzat Egészségügyi Központja intézményvezetőjét a határozati kivonat egy példányának megküldésével értesítse.

Határidő: 2019. november 29.

Felelős: Baracskai József polgármester

Dr. Simon Beáta jegyző

**2.** Zalaszentgrót Város Önkormányzatának Képviselő-testülete a Városi Önkormányzat Egészségügyi Központja által beszerzésre kerülő új, felnőtt- és gyermekszív vizsgálatára egyaránt alkalmas ultrahang készülék és hasi vizsgálófej finanszírozásához bruttó 5.822 e Ft-tal járul hozzá, melynek fedezetét az önkormányzat 2019. évi költségvetésének általános fejlesztési tartaléka biztosítja.

A Képviselő-testület felhatalmazza a polgármestert a szükséges intézkedések megtételére.

A Képviselő-testület felkéri a jegyzőt, hogy a döntésről a Városi Önkormányzat Egészségügyi Központjának intézményvezetőjét a határozati kivonat egy példányának megküldésével értesítse.

Határidő: 2019. december 5.

Felelős: Baracskai József polgármester

Dr. Simon Beáta jegyző

Zalaszentgrót, 2019. november 28.

|  |  |
| --- | --- |
|  | **Baracskai József**  polgármester |

A határozati javaslata törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. sz. melléklet